הטורף: שטח פראי

הטורף: שטח פראי (באנגלית: Predator: Badlands) הוא סרט פעולה-מדע בדיוני אמריקאי, שבוים על ידי דן טרכטנברג על פי תסריט שכתב יחד עם התסריטאי פטריק אייסון. הסרט הופק על ידי "אולפני המאה ה-20" ו-"	
"דייוויס אינטרטמנט", והוא הסרט הראשי השביעי בזיכיון "הטורף".

הסרט עלה לאקרנים בארצות הברית ב-7 בנובמבר 2025.

עלילה
דק, צייד יאַוצ'ה צעיר וחלשלוש, חולם לזכות באמונו של שבטו. למרות אזהרותיו של אחיו הבכור קווי, דק נשבע להיות הראשון שיצוד בהצלחה את יצור הקאליסק על "כוכב המוות", גנה. אביהם, נזור, רואה בדק טורף "חלש" ומורה לקווי להורגו. קווי מסרב לפקודה ומפעיל מרחוק את ספינת ההובלה כדי להבריח את אחיו אל גנה, אך נאלץ לשלם על כך בחייו כאשר נזור מוציא אותו להורג מול עיניו של דק.

בהתרסקותו על גנה, נאלץ דק להתמודד עם סכנות קיצוניות של הצמחייה והחיות המקומיות. הוא כורת ברית לא שגרתית עם תיה, אנדרואידית פגומה מתאגיד "ויילנד–יוטאני", שצוותה הושמד במהלך ניסיון ללכוד את הקאליסק. תיה מציעה לסייע לדק במעקב אחר היצור בתמורה לעזרתו באיחוד עם רגליה שנקטעו. בהמשך מצטרף אליהם יצור מקומי אותו תיה מכנה באד, והשלושה מצליחים לצוד בייזון-עצמות ענק. באד מסמן את דק ביריקת הטקס שלו – סמל לקשר הדדי. בינתיים, "אחותה" של תיה, האנדרואידית טסה, מתעוררת מחדש ומתחילה לעקוב אחריהם.

לאחר שתייה מגלה את שרידי צוותה, היא יוצרת קשר עם "ויילנד–יוטאני" ומנסה לתקן את עצמה. דק מתעמת לבדו עם הקאליסק ומצליח לערוף את ראשו, אך היצור מתחדש במהירות ומביס אותו – אם כי הוא חומל עליו לאחר שהוא מזהה את ריחו של באד. צוות "ויילנד–יוטאני" מגיע, לוכד את דק ואת הקאליסק, ומתחיל לערוך עליהם ניסויים. טסה מתפעלת את דק כחלק ממחקר ביולוגי, אך תיה מתערבת, וטסה מזהה אותה כ"חלשה" משום שגילתה רגשות.

תיה, המיועדת להשבתה, מסייעת לדק להימלט. דק מגלה כי באד הוא למעשה צאצאו של הקאליסק, ומחליט להציל הן את תיה והן את היצור הכלוא. ללא כלי הנשק שלו, הוא מנצל את המשאבים האורגניים של כוכב גנה כדי ליצור נשקים ביולוגיים חדשים. דק ובאד פושטים על בסיס "ויילנד–יוטאני" ומשמידים רבים מהאנדרואידים. הוא משחרר את הקאליסק, וזה זועם ומשמיד חלק ניכר מהמתקן.

טסה, הלבושה עתה בשריון מכני ומצוידת בנשק הלייזר של יאַוצ'ה, הורגת את הקאליסק – אך כשהיא מנסה להרוג את תיה, דק ובאד מחסלים אותה בקרב עקוב-מדם.

זמן מה לאחר מכן, שב דק אל כוכב הבית שלו, כשהוא מלווה בבאד הבוגר ותיה, ונושא עמו את גולגולתה של טסה כגביע ניצחון. הוא דורש מאביו נזור את מכשיר ההסוואה של השבט כפרס על הישגו. כשאביו מסרב, דק נוקם את מותו של קווי, משתק את נזור באותה דרך שבה זה התעלל בקווי, ובאד נושך את ראשו עד מוות. מיד לאחר מכן מופיעה חללית ענקית – שלדבריו של דק נושאת את אמו – והוא שולף את חרבו ומתכונן לקרב גורלי חדש.

צוות השחקנים
 אל פנינג בתפקיד כפול:
 תיה, אנדרואידית השייכת לתאגיד "ויילנד-יוטאני", החוברת לדק.
 טסה, אנדרואידית אחרת מטעם תאגיד "ויילנד-יוטאני", שמתנגדת לתיה ולדק.
 דימיטריוס שוסטר-קולואמטנגי – דק, טורף צעיר שנודה מהשבט שלו.
 רובן דה יונג – נזור / טורף-העל / האב, אביהם של דק וקוואי, ומנהיג השבט. את דמותו של נזור מדבב שוסטר-קולואמטנגי. 
 מייק הומיק – קוואי, אחיו הבכור של דק, שמאמן אותו לציד הראשון שלו. את דמותו של קוואי מדבב סטפן גרובה.
 רוהינל נריאן – באד, יצור מהכוכב גנה.
 קמרון בראון – סמית', אנדרואיד מסוג רחפן מטעם תאגיד "ויילנד-יוטאני".
 אליסון רייט – אם / ת'ר , בינה מלאכותית מטעם תאגיד "ויילנד-יוטאני", והאחראית על טסה.
 מאט ורוס דאפר – מחשב הספינה של קוואי 

הפקה
פיתוח
בפברואר 2024, נחשף כי סרט עצמאי בזיכיון "הטורף", שזכה לכותרת המשנה "אדמת הפקר" נמצא בתהליך פיתוח, וכי את הסרט עתיד לביים ולכתוב דן טרכטנברג, שעבד בעבר על "טרף" (2022) ועל "הטורף: רוצח הרוצחים" (2025), בשיתוף פעולה עם התסריטאי פטריק אייסון, שהופקד על כתיבת התסריט עבור "טרף". ביוני 2024 נמסר כי אל פנינג מנהלת משא ומתן  על הצטרפות לסרט בתפקיד ראשי, ובאוגוסט 2024, דבר ליהוקה אושר רשמית.

בהודעה שנמסרה מטעם "אולפני המאה ה-20", הוכרז כי הסרט עתיד לשאוב השפעה מהיקום המורחב של הזיכיון, להתרחש על פני כוכב-הבית של הטורפים ולהתמקד בתרבות שלהם. לשם כך, פותחה במיוחד עבור הפקת הסרט שפה כתובה ומילולית עקבית עבור הטורפים על ידי אותו הבלשן שיצר את שפת הנאבי עבור הסרט "אווטאר" (2009). נוסף לכך, נמסר כי בניגוד לסרטים הקודמים, דמותו של הטורף בסרט זה, דק, יהיה הפרוטגוניסט ולא האנטגוניסט. את דמותו של דק מגלם הפעלולן דימיטריוס שוסטר-קולואמטנגי, שלמד את שפת הטורפים במיוחד עבור התפקיד. על מנת ליצור את המראה הפיזי של דק, עיצבה "Studio Gillis" חליפת טורף כדי לתאר את גופו של דק, בעוד שפניו של דק שופרו דיגיטלית באמצעות הנפשה ממוחשבת במטרה להעביר באמצעותן הבעות רגשיות עדינות יותר.
צילומים
צילומי הסרט החלו בניו זילנד ב-27 באוגוסט 2024, והסתיימו בשלהי אוקטובר 2024. על הצילומים הופקד צלם הקולנוע ג'ף קאטר, שעבד עם טרכטנברג על "טרף".

הפצה
הסרט עלה לאקרנים בארצות הברית ב-7 בנובמבר 2025, בהפצת אולפני המאה ה-20.

קישורים חיצוניים

 ביקורות 



הערות שוליים

קטגוריה:סרטי מדע בדיוני אמריקאיים
קטגוריה:סרטי פעולה אמריקאיים
קטגוריה:סרטי חוצנים
קטגוריה:סרטי אולפני המאה ה-20